รถมะกันระอุ จี้รบ.โอบามาโต้ค่าเงินเยน
สมาคมยานยนต์สหรัฐกดดันรัฐบาลตอบโต้มาตรการเงินเยนอ่อนค่าของญี่ปุ่น สวดบิดเบือนการค้า แข่งขันไม่เป็นธรรม
19 ม.ค. 2556

สมาคมยานยนต์สหรัฐกดดันรัฐบาลตอบโต้มาตรการเงินเยนอ่อนค่าของญี่ปุ่น สวดบิดเบือนการค้า แข่งขันไม่เป็นธรรม
สมาคมผู้กำหนดนโยบายยานยนต์อเมริกัน (เอเอพีซี) ซึ่งมีค่ายรถยนต์ยักษ์ใหญ่ อาทิ ฟอร์ด มอเตอร์ และเจนเนอรัล มอเตอร์ส ออกแถลงการณ์เรียกร้องให้รัฐบาลสหรัฐดำเนินมาตรการตอบโต้รัฐบาลญี่ปุ่นที่มีนโยบายกดค่าเงินเยนให้อ่อนค่าลงเพื่อความได้เปรียบในการส่งออก เนื่องจากนโยบายดังกล่าวทำให้สหรัฐต้องส่งออกรถยนต์ในราคาที่แพงขึ้น
แมตต์ บลันต์ ประธานเอเอพีซี กล่าวว่า รัฐบาลประธานาธิบดีบารัก โอบามา ต้องส่งสัญญาณชัดเจนให้ญี่ปุ่นรู้ว่านโยบายผ่อนคลายทางการเงินเพื่อฉุดให้เงินเยนอ่อนค่าลงนั้น เป็นสิ่งที่ไม่อาจยอมรับได้ และจะได้รับการตอบโต้กลับไป
ก่อนหน้านี้ อุตสาหกรรมรถยนต์สหรัฐได้โจมตีญี่ปุ่นว่า การอ่อนค่าของเงินเยนจะบิดเบือนการค้า และกระทบต่อการจ้างงานที่กำลังขยายตัวในภาคการผลิตของสหรัฐ ซึ่งทางกลุ่มเรียกร้องให้สหรัฐสกัดไม่ให้ญี่ปุ่นได้เข้าร่วมการเจรจาความตกลงหุ้นส่วนยุทธศาสตร์เศรษฐกิจเอเชียแปซิฟิก (ทีพีพี) จนกว่าตลาดยานยนต์ในญี่ปุ่นจะยอมเปิดรับการแข่งขันจากต่างชาติให้มากขึ้น
ทั้งนี้ นับตั้งแต่วันที่ 13 ก.ย. 2555 เงินเยนญี่ปุ่นได้อ่อนค่าลงมาแล้ว 14% เมื่อเทียบกับเงินเหรียญสหรัฐ และอ่อนค่าลงไปต่ำสุดในรอบ 30 เดือน เมื่อวันที่ 10 ม.ค.ที่ผ่านมา โดยนายกรัฐมนตรี ชินโสะ อาเบะ ของญี่ปุ่น ประกาศจะทำให้เงินเยนอ่อนค่าลงเพื่อกระตุ้นการเติบโตทางเศรษฐกิจของประเทศ